Okresná prokuratúra Žilina 
Moyzesova 20, 011 56 Žilina 1 	

Sp. zn. : 4 Pv 227/13/5511	Žilina, 23.9.2014
EEČ : 2-43-474-2014

U Z N E S E N I E

Trestná vec:	obvinený XXXXX 
Prečin:	Ohrozenie pod vplyvom návykovej látky podľa § 289 odsek 1, odsek 4 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Žilina
Podľa § 215 odsek 1 písmeno d (§ 9 odsek 1 písmeno g) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
dňa  25.07.2013 o 19,40 hodine došlo k dopravnej nehode a to tak, že vodič XXXXX, ktorý riadil nákladné motorové vozidlo značky Volvo s návesom Schwarzmuller po miestnej komunikácii v obci Radoľa, smerom od cesty I/11 do centra obce pri prechádzaní trojramennou križovatkou narazil ľavou časťou vozidla do betónového stĺpika a prenosného dopravného značenia  a následne po vycúvaní pravou časťou návesu narazil do dreveného stĺpu, pričom z miesta dopravnej nehody ušiel smerom do Kysuckého Nového Mesta, kde bol vypátraný hliadkou Obvodného oddelenia Policajného zboru Kysucké Nové Mesto a následnou dychovou skúškou mu bola namerané 1,05 mg/l alkoholu v dychu, čo predstavuje 2,19  promile alkoholu v krvi,
pričom vodič XXXXX svojim konaním porušil ustanovenia  § 4 odsek  2 písmeno c/, § 65 písmeno a), b) Zákona číslo 8/2009 Zbierky zákonov o cestnej premávke,

lebo je trestné stíhanie neprípustné podľa § 9 odsek 1 písmeno g

Odôvodnenie:
       Dňa 23. 09. 2014 dozorový prokurátor uznesením zapokračoval v trestnom stíhaní podľa § 228 ods. 5 Tr. por., nakoľko už pominuli dôvody trestného stíhania. 

       Dňa 26.06.2014 bolo tunajšej prokuratúre prostredníctvom KP Žilina doručené právoplatné rozhodnutie z Českej republiky a to právoplatný trestný rozkaz Okresného súdu v Semiloch,  z ktorého vyplýva, že obvinený XXXXX bol uznaný vinným z prečinu ohrozenia pod vplyvom návykovej látky podľa § 274 ods. 1. 2 písm. a), b, trestného zákonníka Českej republiky a bol mu uložený podmienečný trest odňatia slobody vo výmere 1 rok so skúšobnou dobou 2 roky a trest zákazu činnosti viesť motorové vozidlá na dobu 3 roky.

         Podľa § 215 ods. 1 písm. d) Tr. por.: Prokurátor zastaví trestné stíhanie ak je neprípustné podľa § 9 Tr. por.

         Podľa § 9 ods. 1 písm. g) Tr. poriadku  trestné stíhanie nemožno začať a ak už bolo začaté, nemožno v ňom pokračovať a musí byť zastavené, ak tak ustanovuje medzinárodná zmluva. 

	Podľa článku 35 ods. 1 písm. b) Európskeho dohovoru o odovzdávaní trestného konania, ktorým je Slovenská republika viazaná, osobu, nad ktorou bol vynesený právoplatný a vykonateľný trestný rozsudok, nemožno pre ten istý čin ani stíhať ani odsúdiť ani na nej nemožno vykonať trest v inom zmluvnom štáte, pokiaľ uložený trest bol úplne vykonaný alebo sa vykonáva, alebo úplne alebo z jeho nevykonanej časti podliehal milosti alebo amnestii, alebo nemôže už byť vykonaný vzhľadom na premlčanie.

	Z uvedeného teda vyplýva, že právoplatné rozhodnutie Okresného súdu XXXXX, Česká  republika,  teda dožiadaného štátu v prevzatom trestnom stíhaní, tvorí prekážku ďalšieho stíhania. Orgány činné v trestnom konaní v Slovenskej republike preto vo veci ďalej nie sú oprávnené konať. 

	Na základe týchto skutočností som bez ďalšieho rozhodol tak, ako je uvedené vo výrokovej časti tohto uznesenia a trestné konanie vo veci prečinu ohrozenia pod vplyvom návykovej látky podľa § 289 ods. 1 Tr. zák.,  som podľa § 215 ods.. 1 písm. d) s poukazom na § 9 ods. 1 písm. g)  Tr. por. zastavil.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Marek Sinčák
prokurátor